Muka anak bercahaya sebelum meninggal dunia
Kuala Lumpur: "Rakan beritahu muka anak kelihatan bercahaya, malah dia lebih banyak tersenyum dan ceria semasa di sekolah," kata Mawardi Che Man, 50, yang kehilangan anak lelaki yang maut dirempuh lori berhampiran persimpangan lampu isyarat Saujana Impian di sini, semalam.Aqil Mawardi, 17, yang menunggang motosikal dipercayai dilanggar lori menyebabkan maut akibat parah di kepala.Difahamkan, pelajar tingkatan lima Sekolah Menengah Kebangsaan (SMK) Saujana Impian yang menjadi harapan memperoleh keputusan cemerlang Sijil Pelajaran Malaysia (SPM) itu sering menunaikan solat dhuha dan taat kepada guru serta keluarga.Menceritakan kejadian, Mawardi berkata, anak ketiga daripada lima beradik itu dalam perjalanan ke sekolah bagi mengikuti kelas tambahan sebaik selesai menunaikan solat Jumaat, kira-kira jam 2 petang."Saya terkejut terima panggilan daripada jiran yang memberitahu anak terbabit kemalangan. Ketika itu saya di pejabat lalu segera bergegas untuk ke lokasi sementara menghubungi seorang lagi anak yang berada di rumah supaya ke lokasi."Semasa dalam perjalanan, saya dimaklumkan Aqil sudah meninggal dunia dan mayatnya dibawa ke Hospital Serdang untuk bedah siasat," katanya ketika dihubungi Harian Metro.Menurut Mawardi, dia terkilan kerana tidak sempat berjumpa arwah Aqil buat kali terakhir dan hanya dapat menatap jenazah anaknya itu."Arwah tidak menunjukkan sebarang perubahan tapi rakan-rakan beritahu dia lebih ceria berbanding hari biasa. Rakan-rakannya datang berjumpa saya menangis dan beritahu arwah sangat baik dengan mereka."Saya sangat terharu apabila ramai yang datang solat jenazahnya seperti solat Jumaat walaupun dibuat pada jam 11 malam sejurus selesai urusan bedah siasat," katanya jenazah dikebumikan di Tanah Perkuburan Islam Sungai Kantan, tengah malam tadi.Selain itu, beliau turut menyeru orang ramai yang menyaksikan kejadian atau mempunyai rakaman kamera papan pemuka (dash cam) supaya tampil membantu siasatan.Katanya, dia tidak pasti bagaimana kemalangan itu berlaku namun ada saksi yang memberitahu anaknya digilis lori namun pemandunya tidak berhenti."Saya tidak mahu menuding jari kepada mana-mana pihak. Saya sangat berharap pemandu lori itu tampil untuk membantu siasatan dan kes arwah anak dapat diselesaikan segera," katanya.Terdahulu, Harian Metro melaporkan, remaja lelaki berusia 17 tahun maut dalam kemalangan dengan sebuah lori di Persiaran Saujana Impian menghala ke arah Kajang di sini, semalam.